**โรลส์-รอยซ์**

## ข้อมูลสำหรับสื่อมวลชน

**Home of Rolls-Royce เปิดให้บริการอีกครั้ง**

**พร้อมส่งมอบยนตรกรรมแด่ลูกค้า**

9 มิถุนายน 2563, กู๊ดวูด

* Home of Rolls-Royce พร้อมต้อนรับลูกค้าที่เดินทางมารับยนตรกรรมด้วยตนเองแล้ว หลังจากที่ฐานการผลิตกลับมาเปิดทำการเมื่อเดือนพฤษภาคม 2563
* ขั้นตอนการส่งมอบได้ถูกปรับเปลี่ยนอย่างเหมาะสมเพื่อให้สอดคล้องกับ ‘ความปรกติใหม่ (New Normal)’ ของศูนย์กลางแห่งความเป็นเลิศในการผลิตยนตรกรรมลักซ์ชัวรีระดับโลก (Global Centre of Luxury Manufacturing Excellence) ในกู๊ดวูด
* มีการบังคับใช้มาตรการด้านสุขภาพ สุขอนามัย ความปลอดภัย และการเว้นระยะทางสังคมที่เข้มงวดเพื่อปกป้องสุขภาพของลูกค้าและพนักงาน

Home of Rolls-Royce พร้อมเปิดประตูต้อนรับลูกค้าที่เดินทางมารับมอบยนตรกรรมคันใหม่ของพวกเขาด้วยตนเอง หลังจากที่ศูนย์กลางแห่งความเป็นเลิศในการผลิตยนตรกรรมลักซ์ชัวรีระดับโลก (Global Centre of Luxury Manufacturing Excellence) ในกู๊ดวูด ได้กลับมาเปิดทำการอีกครั้ง

การกลับมาส่งมอบยนตรกรรมให้กับลูกค้าได้อีกครั้ง ถือเป็นความปกติที่สำคัญยิ่งสำหรับแบรนด์ ที่ ณ ปัจจุบัน ได้ปรับให้ฝ่ายผลิตใช้ระบบการทำงานแบบกะเดียว และมีการบังคับใช้มาตรการทางสุขภาพและสุขอนามัยที่เข้มงวด ครอบคลุมทั่วฐานการผลิตในกู๊ดวูด ไม่ว่าจะเป็นการรักษาความปลอดภัยที่เพิ่มขึ้น เพิ่มจุดล้างมือ จัดระเบียบทางเดินไม่ให้สวนทางกัน และปรับเปลี่ยนการจัดที่นั่งในคาเฟ่และพื้นที่สาธารณะอื่นๆ พนักงานทุกคนจะได้รับหน้ากากและจะต้องสวมใส่ตลอดเมื่ออยู่ในพื้นที่การผลิต

นอกจากการสรรค์สร้าง ‘ยนตรกรรมที่ดีที่สุดในโลก’ แล้ว โรลส์-รอยซ์ยังผลิต Face Shield และชุดกาวน์ป้องกันสำหรับบุคลากรด้านสาธารณสุขอย่างต่อเนื่อง ดังเช่นที่เคยได้ทำมาตั้งแต่ช่วงแรกๆ ของการแพร่ระบาดของเชื้อไวรัส

โรลส์-รอยซ์ มอเตอร์ คาร์ส เป็นผู้ผลิตยานยนต์รายแรกของสหราชอาณาจักรที่ได้กลับมาเดินสายการผลิตเมื่อ 4 พฤษภาคม 2563 หลังจากบริษัทตัดสินใจหยุดการผลิตชั่วคราวเมื่อ 23 มีนาคม 2563 เพื่อปกป้องสุขภาพของพนักงาน อย่างไรก็ตามหลังจากมีการผ่อนคลายมาตรการควบคุมโรคในสหราชอาณาจักร ทางแบรนด์ก็ได้กลับมาสานต่อการผลิตยนตรกรรมให้กับลูกค้า และจำนวนของลูกค้าที่ประสงค์จะเดินทางมารับกุญแจของยนตรกรรมคันใหม่ด้วยตนเองที่กู๊ดวูดก็กลับมาเพิ่มขึ้นอย่างต่อเนื่อง

เมื่อต้นสัปดาห์ที่ผ่านมา ได้มีพิธีส่งมอบยนตรกรรมให้กับลูกค้าเจ้าของยนตรกรรมโรลส์-รอยซ์เรธคันงาม สีแดงเรดเวลเวท สปาร์กเคิล (Red Velvet Sparkle) กับสีแทน แซดเดิลรี (Saddlery Tan) ซึ่งตัดกับสีเทาเข้มแอนทราไซต์ (Anthracite) ภายในตัวรถอย่างลงตัว นับเป็นครั้งแรกที่มีการสั่งผลิตยนตรกรรมเรธด้วยชุดสีเหล่านี้ นอกจากนี้ ยังมาพร้อมกับพวงมาลัยและร่มติดรถที่เข้าชุดกัน ยนตรกรรมคันนี้โด่ดเด่นด้วยองค์ประกอบสั่งทำพิเศษของแบล็ค แบดจ์ที่ได้รับการคัดสรรอย่างพิถีพิถัน ประกอบด้วยล้ออัลลอยคาร์บอนคอมโพสิตขนาด 21 นิ้ว แผ่นโลหะแบล็ค แบดจ์ และสัญลักษณ์ ‘สปิริต ออฟ เอ็กสตาซี’ กับกระจังหน้ารถสีดาร์กโครม

พิธีส่งมอบรถเป็นไปตามธรรมเนียมของแบรนด์ ซึ่งมีการปรับเปลี่ยนในจุดที่จำเป็น เพื่อให้สอดคล้องกับนโยบายด้านสุขอนามัยและการเว้นระยะทางสังคมที่เข้มงวด ในระหว่างการเยี่ยมชม ลูกค้ายังได้ใช้โอกาสนี้ในการพบปะกับพนักงานจากสายการผลิตและผู้เชี่ยวชาญที่รับผิดชอบในการรังสรรค์ยนตรกรรมของเขาด้วยมือ ซึ่งโดยปรกติแล้วการสร้างยนตรกรรมโรลส์-รอยซ์หนึ่งคันจะต้องใช้ทักษะของมือราว 90 คู่

มร. ทอร์สตัน มูเลอร์-ออทเวิส ประธานเจ้าหน้าที่บริหารของโรลส์-รอยซ์ มอเตอร์ คาร์ส กล่าวว่า “เรารู้สึกยินดีอย่างยิ่งที่ได้ต้อนรับลูกค้าของเรา ณ Home of Rolls-Royce อีกครั้ง เราต้องยกย่องความรอบคอบและความทุ่มเทของครอบครัวโรลส์-รอยซ์ทั้งหมดที่ทำให้สิ่งเหล่านี้เกิดขึ้นได้หลังจากกลับมาเปิดทำการเพียงไม่นาน โดยที่ยังรักษาทั้งธรรมเนียมของความมีมิตรจิตรมิตรใจและปฏิบัติตามแนวทางใหม่ที่สำคัญในการดำเนินงานของเราไปพร้อมๆ กัน พวกเราทำงานกันอย่างหนักเพื่อรักษาสายสัมพันธ์กับลูกค้าในช่วงวิกฤตนี้ และการที่ลูกค้าจำนวนมากเลือกที่จะมารับยนตรกรรมใหม่ของพวกเขาด้วยตนเองในสถานการณ์เช่นนี้ ตอกย้ำให้เห็นว่าความสัมพันธ์ของเรากับลูกค้านั้นได้พัฒนามาเป็นความใกล้ชิดและมีคุณค่ามากเพียงใด”

เขากล่าวเสริมว่า “คงต้องยอมรับว่ามาตรการด้านความปลอดภัยและสุขอนามัยแบบครบวงจรที่เราบังคับใช้ ณ Home of Rolls-Royce จะเป็น ‘ความปรกติใหม่’ ของเราไปอีกสักพัก การส่งมอบเป็นช่วงเวลาแห่งความเบิกบานที่เราคุ้นเคย มันเป็นทั้งชั่วขณะแห่งการเฉลิมฉลองและความชุ่มชื่นหัวใจ และเป็นเครื่องเตือนใจถึงจุดประสงค์ที่แท้จริงของเราในฐานะบริษัท เราตั้งตารอโอกาสเช่นนี้ที่คาดว่าจะมีมากขึ้นในอนาคต”

++++++++++

**ข้อมูลเพิ่มเติม**

**ข่าวประชาสัมพันธ์ รวมถึงรูปภาพความละเอียดสูงและคลิปวิดีโอ สามารถดาวน์โหลดได้**จากเว็บไซต์ [PressClub](http://www.press.rolls-roycemotorcars.com/)

ติดต่อทีมงานฝ่ายการสื่อสารของ **โรลส์-รอยซ์ มอเตอร์ คาร์ส ได้ทั้งทาง** [ทวิตเตอร์](https://twitter.com/rollsroycemedia) **และ** [อินสตาแกรม](https://www.instagram.com/rollsroycemedia/)

**ข้อมูลสำหรับบรรณาธิการ**

* โรลส์-รอยซ์ มอเตอร์ คาร์ส **(Rolls-Royce Motor Cars)**

โรลส์-รอยซ์ มอเตอร์ คาร์ส เป็นบริษัทในเครือ บีเอ็มดับเบิลยู กรุ๊ป มีสำนักงานใหญ่และฐานการผลิตอยู่ที่กู๊ดวูด เวสต์ซัสเซก ซึ่งเป็นสถานที่แห่งเดียวในโลก ที่ยนตรกรรมระดับซูเปอร์ลักซ์ชัวรีทุกคัน ผ่านการประกอบด้วยมืออย่างประณีต โดยพนักงานผู้เชี่ยวชาญทั้งชายและหญิงกว่า 2,000 ชีวิต ทั้งนี้ โรลส์-รอยซ์ มอเตอร์ คาร์ส เป็นคนละบริษัท และไม่มีส่วนเกี่ยวข้องใดๆ กับ บมจ. โรลส์-รอยซ์ ผู้ผลิตระบบขับดันและเครื่องยนต์อากาศยาน

**Contacts:**

**Thailand**

บุศราพร เจริญกุลศักดิ์ +668 1665 1995 [bussaraporn.c@rrmcapac.com](mailto:bussaraporn.c@rrmcapac.com)

ธาร สุขานุศาสน์ +666 5525 5710 [tarn.suk@mgc-asia.com](mailto:tarn.suk@mgc-asia.com)

**Regional (Asia Pacific – Central)**

Helpdesk +65 9017 6272 \* [info@rrmcapac.com](mailto:info@rrmcapac.com)

+668 3076 6196

Hal Serudin +65 6838 9675 [hal.serudin@rolls-roycemotorcars.com](mailto:hal.serudin@rolls-roycemotorcars.com)  
*\*whatsapp*